2.10.2015

**Transparența, etica și integritatea - preocupare în Parteneriatul Estic**

**Comunicat de presă**

Seminarul cu tema **„Transparenţa, etica şi integritatea în administraţia publică”** din cadrul **Parteneriatului Estic, organizat de către** Ministerul Dezvoltării Regionale şi Administraţiei Publice (MDRAP) **și** Agenţia Naţională a Funcţionarilor Publici (**ANFP),** sub egida Comisiei Europene, prin Serviciul European de Acţiune Externă (SEAE), s-a desfășurat miercuri, 30 septembrie 2015, la sediul MDRAP.

În cadrul seminarului au fost prezentate exemple de bune practici implementate în domeniul prevenirii și combaterii corupției, al eticii și integrității, de către reprezentanți ai unor instituții publice românești precum: Ministerul Afacerilor Interne – Direcția Generală Anticorupție, Ministerul Dezvoltării Regionale şi Administraţiei Publice, Ministerul Justiției, Agenția Națională de Integritate, Agenția Națională a Funcționarilor Publici. Dezbaterile au avut un caracter interactiv, modelele prezentate suscitând interesul participanților.

**Cristian Cosmin, secretar de stat în cadrul MDRAP,** a subliniat importanța demersurilor instituției în acest domeniu:„***Ministerul Dezvoltării Regionale şi Administraţiei Publice acordă o atenție specială măsurilor privind etica și integritatea, dar și asigurării transparenței, pe toate palierele sale constatându-se îmbunătățirea capacității de implementare a politicilor anticorupție***”.

Prezent la eveniment, **József Birtalan**, **preşedintele ANFP, a precizat:** „***Transparența, etica și integritatea în administrația publică sunt teme de actualitate nu numai în România și este important ca aceste aspecte să fie discutate și analizate de toți cei interesați. Și prin activitatea derulată în cadrul Parteneriatului Estic, Agenția contribuie la împărtășirea de experiență, fapt ce poate conduce la rezultate bune, în vederea creșterii calității serviciului public***”**.**

Evenimentul a reunit 40 de participanți, reprezentanţi ai administraţiei publice din ţările partenere (Armenia, Azerbaidjan, Belarus, Georgia, Republica Moldova, România), ai Comisiei Europene, precum şi ai unor organizaţii naţionale şi internaţionale care activează în domeniu (Centrul pentru Resurse Juridice, Transparency Internațional România, Institutul de Politici Publice, Freedom House România, Asociația pentru Implementarea Democrației).

În cadrul seminarului a existat și o secțiune de prezentare a bunelor practici din perspectiva celor care activează în sectorul neguvernamental.

\*\*\*

Parteneriatul Estic (PaE) este parte a Politicii Europene de Vecinătate (PEV) a UE şi implică, alături de statele membre UE, şase ţări din vecinătatea sa estică: Armenia, Azerbaidjan, Belarus, Georgia, Republica Moldova şi Ucraina. A fost lansat cu ocazia Summit-ului PaE de la Praga, din 7 mai 2009.

Conceptul PaE vizează extinderea ariei de prosperitate şi securitate în vecinătatea estică a UE, în baza unui set comun de valori şi a armonizării treptate a politicilor.

Obiectivele principale ale Parteneriatului Estic vizează proiectarea în regiune a unui climat de securitate, stabilitate democratică şi progres economico-social, printr-o mai puternică asociere politică şi integrare economică, precum şi facilitarea apropierii statelor partenere de valorile şi normele UE, în conformitate cu aspiraţiile şi capacitatea individuală a acestora.

***Direcţia Comunicare şi Relaţii Internaţionale***

**comunicare@anfp.gov.ro**

**Tel./fax: 0374 11 27 22**